b'\n_START_ARTICLE_\nFrederik Christopher de Cicignon\n_START_PARAGRAPH_\nFrederik (Friedrich) Christopher de Cicignon (1667 \xe2\x80\x93 1718) var en dansk-norsk officer, far til Ulrik Frederik de Cicignon._NEWLINE_Han var en s\xc3\xb8n af generalmajor Johan Caspar de Cicignon. Han stod 1691 som kaptajn ved det S\xc3\xb8ndenfjeldske gevorbne Dragonregiment og avancerede 1694 til major ved samme. \xc3\x85ret efter blev han generaladjudant. 1696 blev han oberstl\xc3\xb8jtnant ved Vesterlenske Regiment; 1703 fik han som oberst kommandoen over et gevorbent regiment. Med dette tog han en h\xc3\xa6derlig del i Den Store Nordiske Krig, da den norske h\xc3\xa6r endelig 1711 begyndte at optr\xc3\xa6de aktivt ved under Woldemar L\xc3\xb8vendal at rykke ind i Sverige._NEWLINE_Cicignon, der 1710 var blevet brigader, fik under fremrykningen i august kommandoen over det korps, som p\xc3\xa5 galejflotillen roede frem langs kysten for at tage fjenden i ryggen i Uddevalla, men fors\xc3\xb8get mislykkedes, mest p\xc3\xa5 grund af det stormende vejr. Den norske h\xc3\xa6r tog derefter ikke virksom del i kampen, f\xc3\xb8r nogle regimenter, hvoriblandt Cicignons, i februar 1713 i hast blev indskibet til Fladstrand og p\xc3\xa5 vogne f\xc3\xb8rt til Fredericia for at forst\xc3\xa6rke h\xc3\xa6ren, da Magnus Stenbock rykkede op igennem Hertugd\xc3\xb8mmerne. De kom nu til at deltage i T\xc3\xb8nnings belejring, og Cicignon, som i juni m\xc3\xa5ned blev generalmajor, h\xc3\xb8rte til de officerer, som undertegnede Stenbocks kapitulation._NEWLINE_I de p\xc3\xa5f\xc3\xb8lgende \xc3\xa5r fulgte han h\xc3\xa6ren til Pommern og var tilstede ved Stades, R\xc3\xbcgens og Stralsunds erobring, men da Carl XII, efter at v\xc3\xa6re vendt hjem til Sverige, rykkede ind over Norges gr\xc3\xa6nser 1716, blev de norske regimenter sendt hjem med en transportfl\xc3\xa5de, der kom til Frederiksstad 17. april, og Cicignons regiment tog f\xc3\xa5 dage efter del i det bekendte overfald p\xc3\xa5 svenskerne ved Moss under Vincents Budde. Cicignon tog fra nu af ivrig del i Norges forsvar og blev kommandant i Frederiksstad i slutningen af 1717; senere blev han medlem af Landetatens Generalkommissariat, og 1718 blev han og general Johan Arnoldt udn\xc3\xa6vnt til kommiss\xc3\xa6rer for at foretage de n\xc3\xb8dvendige forandringer i den norske h\xc3\xa6r. Netop da krigen var ved at stilne af, d\xc3\xb8de Cicignon 1718._NEWLINE_I de rolige tider havde han interesseret sig en del for bjergv\xc3\xa6rksdrift og tjente is\xc3\xa6r 1708 en del penge som medlem af det interessentskab, der til kongen solgte Semsdal Kobberv\xc3\xa6rk, hvor man mente at finde guld. Han blev gift 1697 med Karen Hausmann, en datter af general Caspar Herman Hausmann og Karen Toller. Hun var f\xc3\xb8dt 11. februar 1682 og d\xc3\xb8de i april 1744.'